O tânără în vârstă de 19 ani a fost prinsă în București, vineri seară, de către polițiștii Brigăzii Rutiere, că se afla la volan sub influența drogurilor, aparatul Drugtest indicând că a consumat două substanțe interzise. Potrivit unor surse, este vorba despre fiica primarului PSD din Odobești.





Ea a fost oprită de polițiști vineri seară, pe Splaiul Unirii din Capitală, pentru că a condus cu viteza de 87 de kilometri pe oră, pe un drum limitat la 50 de kilometri/oră, informează Brigada Rutieră.

Fata a fost testată cu aparatul Drugtest, rezultatul fiind pozitiv pentru consum de două substanțe și a fost condusă la sediul INML pentru mai multe probe.





A fost întocmit un dosar penal pe numele tinerei, care va fi înaintat Parchetului de pe lângă Judecătoria Sectorului 4. Potrivit unor surse apropiate anchetei, este vorba despre Ramona Nicolaș, fiica primarului PSD din Odobești, Daniel Nicolaș.